Na temelju odredbe članka 104. i članka 130. st. 2. Zakona o komunalnom gospodarstvu („Narodne novine“, broj 68/18, 110/18), u vezi s odredbama Zakona o održivom gospodarenju otpadom („Narodne novine“ broj 94/13, 73/17, 14/19) i članka 30. Statuta Općine Sikirevci („Službeni vjesnik Brodsko – posavske županije” br. 1/18), Općinsko Vijeće Općine Sikirevci na 17. sjednici održanoj dana 31.srpnja 2019.godine, donosi

**ODLUKU**

**O KOMUNALNOM REDU OPĆINE SIKIREVCI**

**I. OPĆE ODREDBE**

**Članak 1.**

U cilju što efikasnijeg očuvanja javnih površina i održavanja čistoće na području Općine Sikirevci ovom Odlukom propisuju se odredbe o:

* mjerama uređenja naselja,
* održavanju čistoće, čuvanju i korištenju javnih površina,
* sakupljanju, odvozu i postupanju s komunalnim otpadom,
* uklanjanju snijega i leda,
* uklanjanju protupravno postavljenih predmeta,
* sanitarne i komunalne mjere uređenja naselja,
* mjerama za provedbu komunalnog reda i
* kaznenim odredbama.

**Članak 2.**

Javnim površinama u smislu ove Odluke smatraju se:

* prometne površine: ulice i trgovi u naselju, ceste u naselju, parkirališta, okretišta, stajališta za vozila javnog prijevoza, pješačke staze, mostovi i slično.
* zelene površine: parkovi, dječja igrališta, drvoredi, pojedinačna stabla, zelene površine uz cestu u naselju i slične površine,
* tržnice, površine i objekti koji su namijenjeni za javne priredbe i slični prostori.

**Članak 3.**

Čišćenje i održavanje javnih površina na području Općine Sikirevic obavlja se prema godišnjem planu održavanja javnih površina iz članka 2. ove Odluke, a donosi ih Općinsko vijeće Općine Sikirevci.

**II. MJERE UREĐENJA NASELJA**

**Članak 4.**

Naselja na području Općine Sikirevci moraju biti uređena.

Pod uređenjem naselja smatra se uređenje vanjskih dijelova stambenih i poslovnih objekata, izloga, reklama, natpisa, javne rasvjete, komunalnih objekata kao i korištenje javnih, prometnih i dugih površina.

**Članak 5.**

Stambene i poslovne objekte, zgrade, ustanove i slično, koje svojim izgledom zbog oštećenja ili dotrajalosti narušavaju opći izgled ulice ili predstavljaju opasnost za prolaznike, moraju sanirati i održavati njihovi vlasnici ili korisnici.

Zabranjeno je uništavati pročelja objekata te po njima pisati, crtati, šarati i na drugi ih način prljati.

Ulice moraju biti imenovane i označene napisanim pločama, a svaka građevina mora biti obilježena kućnim brojem.

Oznake kućnih brojeva na temelju rješenja nadležnog tijela nabavljaju i postavljaju vlasnici građevina.

**Članak 6.**

Vlasnici i korisnici zemljišta neposredno uz javne površine moraju ograde i potporne zidove održavati i obnavljati tako da ne predstavljaju opasnost za kolnike i imovinu.

**Članak 7.**

Vrtove, dvorišta, livade, voćnjake, živice i zelene površine ispred objekata, kao i neizgrađena zemljišta uz javne površine moraju održavati vlasnici ili korisnici.

Vlasnici objekata koji ne žive na području Općine Sikirevci, a vode se kao vlasnici neizgrađenog zemljišta, izgrađenog građevnog zemljišta, dužni su brinuti se i redovito održavati okućnicu tog zemljišta.

Vlasnici i korisnici kuća i građevinskog zemljišta dužni su redovito održavati kanale i propuste ispred istih tako da su stalno sposobni za prihvat i propust oborinskih i ostalih voda.

Vlasnici, odnosno korisnici stambenog objekta u kojem žive, dužni su redovito:

* kositi ispred svojih kuća (kanali);
* drveće ispred svojih kuća redovito podrezivati tako da ne smetaju preglednosti za vozila,
* ćuprije ispred svojih kuća redovito čistiti tako da imaju nesmetan protok vode;
* pločnik ispred svojih kuća održavati čistim i urednim;
* ukloniti smeće koje se nađe na njihovoj površini.

**Članak 8.**

Izlozi i ostali objekti koji služe izlaganju robe, uz javnu površinu moraju biti tehnički i estetski oblikovani te se redovito održavati.

Oprema iz stavka 1. ovog članka može biti postavljena samo uz suglasnost nadležnog upravnog odjela.

**Članak 9.**

Na području naselja mogu se postavljati reklame, reklamne ploče, reklamne konstrukcije, jarboli za zastave, transparenti i druge prigodne naprave na javnim površinama, samo uz suglasnost nadležnog upravnog odjela.

**Članak 10.**

Na objektima u vlasništvu fizičkih i pravnih osoba, reklame, svjetleće reklame, reklamne ploče, reklamne konstrukcije, jarboli za zastave, transparenti i slično, mogu se postavljati uz suglasnost nadležnog upravnog odjela.

**Članak 11.**

Reklamne ploče i natpisi na površinama uz javne prometnice ne smiju svojim položajem i oblikom sprječavati promet, smanjivati preglednost i ugrožavati sigurnost prometa.

Svjetleće reklame moraju biti izvedene prema važećim standardima.

Svjetleće reklame ne smiju se postavljati na mjestima i na način kojim bi se umanjila ili onemogućila funkcija prometnih znakova.

Oprema iz ovog članka ne smije se postavljati bez odobrenja nadležnog upravnog odjela.

**Članak 12.**

Pravne i fizičke osobe obvezne su istaknuti naziv, odnosno ime tvrtke na poslovnom prostoru koji koriste, sukladno važećim propisima.

Naziv mora biti čitljiv, jezično ispravan i uređen, tehnički i estetski oblikovan.

**Članak 13.**

Na zaštićenom području, odnosno na zaštićenim objektima, odobrenje za postavljanje naziva može se izdati i na određeno vrijeme, u slučaju kad nadležni konzervatorski odjel nije riješio pitanje oblikovanja pročelja objekta.

**Članak 14.**

Pravne i fizičke osobe iz članka 12. ove Odluke dužne su ukloniti naziv u roku od 8 dana od prestanka obavljanja djelatnosti, odnosno od preseljenja s adrese u kojoj su obavljali djelatnost ili u kojoj je bilo sjedište.

**Članak 15.**

Spomenici kulture i drugi značajni objekti osvjetljavaju se u skladu s odobrenjem nadležnog konzervatorskog odjela ili nadležnog upravnog odjela Općine Sikirevci.

**Članak 16.**

Prometne površine trebaju biti osvijetljene.

Objekti, uređaji i oprema što služe osvjetljavanju prometnih površina iz stavka 1. ovog članka (u nastavku teksta: javna rasvjeta) moraju biti izgrađeni i održavani u skladu s propisima o sigurnosti prometa i suvremenom svjetlosnom tehnikom te moraju biti estetski oblikovani.

Objekti, uređaji i oprema javne rasvjete moraju biti redovito održavani te se ne smije na njih postavljati oglase, obavijesti, reklame i slično bez odobrenja nadležnog upravnog odjela.

**Članak 17.**

Plakati, oglasi i slične objave (u nastavku teksta: plakati) mogu se postavljati samo na u tu svrhu postavljenim oglasnim pločama ili oglasnim stupovima.

Mjesta za postavljanje oglasnih ploča ili stupova određuje nadležni upravni odjel. Iznimno, za određene manifestacije, odnosno događanja upravni odjel iz stavka 2.

ovog članka može odobriti isticanje plakata i na drugim mjestima. Plakati moraju biti uredni, a svi oštećeni moraju se ukloniti.

Uredno istaknute plakate nije dozvoljeno prljati, oštećivati ili uništavati.

Troškove postavljanja, skidanja i čišćenja plakata na mjestima koja su predviđena za plakatiranje snosi oglašivač.

**Članak 18.**

Komunalni objekti koji služe općoj upotrebi (javni satovi, telefonske govornice, poštanski sanduci i slično) mogu se izgrađivati, odnosno postavljati samo na mjestima koje odredi nadležni upravni odjel.

Uočeni kvarovi i oštećenja moraju se ukloniti u roku koji naloži komunalni redar.

Javne telefonske govornice i kabine postavljaju ovlaštene pravne osobe za obavljanje djelatnosti održavanja fiksne telefonske mreže, u skladu s odobrenjem što ga daje nadležni upravni odjel.

Poštanske sandučiće dužan je postaviti vlasnik objekta u skladu s posebnim propisima.

**Članak 19.**

Pravna i fizička osoba koja održava javne prometne i zelene površine, dužna je održavati komunalne uređaje, naprave i opremu koja se nalazi na javnim površinama ili je ugrađena u nju, na način da ih drže urednim i ispravnim, a sva oštećenja moraju ukloniti u roku kojeg naloži komunalni redar.

U slučaju kvara na komunalnim uređajima iz 1. stavka, kada postoji opasnost po sigurnost prometa, ili su ugroženi zdravlje i sigurnost ljudi, kvar se mora sanirati bez odgode.

**Članak 20.**

Lokacije autobusnih stajališta i ugibališta određuju se po posebnim propisima u skladu s potrebama građana.

Stajališta i ugibališta iz stavka 1. ovog članka kao i natkrivena autobusna stajališta moraju se držati u urednom i ispravnom stanju.

Na autobusnim stajalištima prijevoznici u javnom prometu dužni su istaknuti vozne redove.

**Članak 21.**

Dječja i športska igrališta i objekti na njima, te površine i objekti što su namijenjeni za druge javne priredbe (npr. igrališta i drugo) moraju se održavati u urednom i ispravnom stanju.

Za urednost tih površina i ispravnost objekata brinu športske udruge, te pravne osobe ili fizičke osobe koje tim površinama upravljaju, odnosno koje te površine i objekti koriste.

**Članak 22.**

Prodaja robe na malo te izlaganje i prodaja poljoprivrednih i drugih proizvoda dozvoljena je na tržnici, a izvan nje samo uz posebno odobrenje nadležnog upravnog odjela.

**Članak 23.**

Na javne površine mogu se postavljati pokretne naprave uz odobrenje nadležnog upravnog odjela.

Pokretnim napravama u smislu ove Odluke smatraju se terase ugostiteljskih objekata, kiosci do 12m² površine, stolovi, klupe, stolci i poluotvoreni pultovi, automati za prodaju napitaka i slične robe, hladnjaci za sladoled, žardinjere i slični objekti, ograde za zaprečivanje, nadstrešnice, drveni sanduci za priručni alat i materijal, kontejneri za glomazni i korisni otpad, šatori i slične naprave, šatori u kojima se obavlja promet robom, ugostiteljska djelatnost, te zabavne radnje.

Pokretnom napravom u smislu ove Odluke smatraju se i sve naprave koje se koriste za prigodno uređenje naselja, u povodu državnih i drugih blagdana, obljetnica, raznih manifestacija i slično.

Pravne i fizičke osobe kada postavljaju pokretne naprave na zemljištu uz javnu površinu mogu istu postaviti samo uz prethodnu suglasnost nadležnog upravnog odjela.

Djelatnost ambulantne prodaje može se obavljati uz posebno odobrenje nadležnog upravnog odjela.

**Članak 24.**

Pokretne naprave mogu stajati na određenom mjestu onoliko vremena koliko je to određeno odobrenjem ili ugovorom o postavljanju.

Nakon isteka roka utvrđenog odobrenjem ili ugovorom iz stavka 1. ovog članka osoba kojoj je odobreno postavljanje pokretne naprave dužna je istu ukloniti.

Nadležni upravni odjel Općine Sikirevci može produžiti rok i odrediti novi, ako ustanovi da pokretna naprava ispunjava sve uvjete predviđene odobrenjem i ako nema drugih razloga za njeno uklanjanje.

Pokretne naprave postavljene protivno članku 23. uklonit će se odmah po nalogu komunalnog redara, a o trošku vlasnika odnosno korisnika pokretne naprave.

**Članak 25.**

Postavljanjem pokretnih naprava ne smije se sprječavati ili otežavati korištenje stambenih ili drugih objekata.

Smještaj pokretnih naprava u blizini križanja mora odgovarati uvjetima sigurnosti prometa i ne smije svojim položajem smanjivati preglednost u odvijanju prometa.

**Članak 26.**

Ako se pokretne naprave postavljaju na mjestima s posebnom namjenom kao što su parkovi i slično, ne smije se njihovim položajem narušiti osnovna namjena tih površina.

Pokretne naprave mogu se prema svojoj namjeni postavljati, smo na onim mjestima i položajima gdje uslijed toga neće doći do stvaranja suvišne buke, onečišćenja ili ometanja prometa i gdje će doprinijeti općem estetskom izgledu tog mjesta.

**Članak 27.**

Korisnici ili vlasnici pokretnih naprava dužni su iste držati urednim i u ispravnom

**Članak 28.**

Komunalni redar će narediti uklanjanje pokretne naprave na trošak obveznika i prije

isteka određenog roka ako se pokretna naprava koristi protivno izdanom odobrenju.

Radi održavanja određenih prigodnih svečanosti ili iz drugih opravdanih razloga komunalni redar može odrediti privremeno uklanjanje pokretne naprave.

**III. ODRŽAVANJE ČISTOĆE, ČUVANJE I KORIŠTENJE JAVNIH POVRŠINA**

**Članak 29.**

Javne površine na području općine moraju se održavati čistim i urednim.

Čišćenje javnih površina obuhvaća uklanjanje blata, sakupljanje, odvoz i deponiranje smeća i otpadaka.

Opseg, način i ostale uvjete redovnog održavanja čistoće javnih površina utvrđuje Općinsko vijeće općine Sikirevci godišnjih planom održavanja.

**Članak 30.**

Korisnicima javnih površina zabranjeno je

* ispuštati otpadne vode i gnojnice u kanale;
* spaljivati otpad u odvodnim kanalima (lišće, granje i sl.);
* paliti vatru i stvarati dimne zavjese;
* zatrpavati odvodne kanale, otvore i propuste;
* držati devastirana motorna vozila, poljoprivredna vozila i sl.;
* parkirati neregistrirana motorna vozila na javnim zelenim površinama, prometnim površinama te nogostupima.

**Članak 31.**

Zabranjeno je parkiranje i ostavljanje vozila na javnim površinama iz članka 2. stavka

2. Odluke.

Na prometnim površinama gdje nije zabranjeno parkiranje ne smiju se ostavljati vozila bez registarskih tablica, odnosno neregistrirana, oštećena i olupine vozila.

Vlasnik vozila dužan je vozilo iz prethodnog stavka ovog članka ukloniti sa javne površine u roku kojeg naloži komunalni redar.

U slučaju da vlasnik vozila ne postupi sukladno stavku 2. ovog članka, vozilo će se ukloniti na temelju naloga komunalnog redara, a na trošak vlasnika vozila.

**Članak 32.**

Vozila, koja sudjeluju u prometu, ne smiju onečišćavati javne površine.

Vozila, koja prevoze tekući ili sipki materijal, moraju imati sanduke i karoserije iz kojih se ne može materijal prosipati ili curiti.

Vozila, koja prevoze papir, sijeno, slamu, piljevinu, lišće i drugi rasuti teret moraju se prekriti ceradom, mrežom ili na drugi način osigurati da se materijal ne prosipa po javnoj površini.

Pravne ili fizičke osobe koje obavljaju djelatnosti u poslovnim objektima i prostorima uslijed koje dolazi do znatnijeg prometa ili većeg onečišćenja, dužni su održavati čistu i urednu javnu površinu oko tih objekata i prostora.

Pravna i fizička osoba koja održava javne površine, pristupit će čišćenju onečišćenja ukoliko osobe iz stavka 4. ovog članka ne očiste javnu površinu nakon izazvanog onečišćenja, po nalogu komunalnog redara, a o trošku onečišćivača.

**Članak 33.**

Javne površine koriste se u skladu s njihovom namjenom i trebaju se održavati tako da budu uredne i čiste.

Ne smije se uništavati, oštećivati niti onečišćavati javne površine, kao ni objekte i uređaje koji su na njima ili su njihov sastavni dio.

Na prometnim i zelenim površinama ne smiju se bez odobrenja nadležnog upravnog odjela, obavljati bilo kakvi radovi, osim radova redovnog održavanja.

**Članak 34.**

Korisnik zelene površine mora istu redovno i uredno održavati, što podrazumijeva redovito košenje, orezivanje i slično.

**Članak 35.**

Stabla na javnim zelenim površinama u blizini stambenih objekata moraju se održavati tako, da ne smiju smetati rasvjeti javne prometne površine, te sigurnosti prometa.

U cilju zaštite javnih površina, vlasnik zemljišta dužan je sa svog zemljišta ukloniti osušeno ili bolesno stablo ili grmlje koje bi svojim rušenjem, veličinom, odnosno padom moglo ugroziti sigurnost ljudi, prometa ili objekata na javnoj površini.

Ukoliko vlasnik zemljišta ne postupi sukladno odredbama iz stavka 2. ovog članka, po nalogu komunalnog redara, obavit će se uklanjanje o trošku vlasnika.

**Članak 36.**

Unutar javnih zelenih površina dozvoljeno je postavljanje komunalnih instalacija podzemno.

Za sve prekope na javnim zelenim površinama radi polaganja podzemnih instalacija potrebno je odobrenje nadležnog upravnog odjela.

Iznimno od stavka 1. ovog članka, novi električni i telefonski vodovi mogu se postavljati i nadzemno, kada je neophodno zbog osobitosti i udaljenosti potrošača, sukladno odobrenju nadležnog upravnog odjela, odnosno ugovoru o osnivanju prava služnosti.

**Članak 37.**

Radi zaštite javnih zelenih površina ne smije se:

- uklanjati drveće, te vaditi panjeve bez odobrenja;

- orezivati i skidati grane i vrhove s ukrasnog drveća i grmlja bez odobrenja;

- guliti koru stabla, zasijecati drveće, grmlje i živicu;

- neovlašteno skidati plodove s drveća i grmlja, trgati i brati cvijeće, kidati cvjetne i zelene grane s grmlja i drveća;

- oštećivati ili izvaljivati stabla i grmlje, te oštećivati stabla raznim materijalom prilikom gradnje;

- oštećivati opremu zelenih površina, kao npr. mostova, ograda, klupa, stolova, skloništa, naprava za igru djece, te njihovo onečišćavanje, zagađivanje i onesposobljavanje;

- upotrebljavati javne zelene površine određene za dječju igru protivno njihovoj namjeni;

- voziti, zaustavljati, parkirati ili prati vozila;

- te obavljati druge radnje kojima se narušava zaštita javnih zelenih površina.

**Članak 38.**

Vozilo parkirano na javnu zelenu površinu duže od 24 sata uklonit će se o trošku vlasnika, a troškove obnavljanja oštećene zelene površine snosi počinitelj.

**Članak 39.**

Zabranjeno je na javnim zelenim površinama vođenje i kretanje pasa bez povodca na način da iste zagađuju ili oštećuju, odnosno ugrožavaju zdravlje ljudi, a posebno djece.

Ne smije se psećim fekalijama onečišćavati javna površina, te je držatelj psa dužan odmah očistiti svaku površinu koju njegov pas onečisti.

Držatelj psa je ujedno dužan nadoknaditi svaku štetu koju počini njegov pas na javnoj površini.

**IV. NAČIN GOSPODARENJA KOMUNALNIM OTPADOM I NAČIN OBAVLJANJA JAVNE USLUGE PRIKUPLJANJA MIJEŠANOG KOMUNALNOG BIORAZGRADIVOG OTPADA**

**Članak 40.**

Komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva.

Miješani komunalni otpad je otpad iz kućanstva i otpad iz trgovina, industrije i iz ustanova koji je po svojstvima i sastavu sličan otpadu iz kućanstva, iz kojeg posebnim postupkom nisu izdvojeni pojedini materijali (kao što je papir, staklo i dr.)

Biorazgradivi komunalni otpad je otpad nastao u kućanstvu i otpad koji je po prirodi i sastavu sličan otpadu iz kućanstva, osim proizvodnog otpada i otpada iz poljoprivrede i šumarstva, a koji u svom sastavu sadrži biološki razgradivi otpad.

Pod komunalnim otpadom podrazumijeva se i reciklažni otpad koji čini otpadna plastika, otpadni metal i otpadno staklo, a kad je to prikladno i druge vrste otpada koje su namijenjene recikliranju (npr. otpadni tekstil, otpadno drvo i sl.) te krupni (glomazni) komunalni otpad, koji podrazumijeva predmet ili tvar koju zbog zapremnine i/ili mase neprikladno prikupljati u sklopu usluge prikupljanja miješanog komunalnog otpada.“

Sakupljanje, odvoz i postupanje s komunalnim otpadom na području Općine Sikirevci, odnosno način pružanja javne usluge prikupljanja miješanog komunalnog otpada i biorazgradivog komunalnog otpada na području Općine Sikirevci propisati će se posebnom odlukom sukladno relevantnim zakonskim odredbama.

Zabranjeno je nepropisno odlaganje otpada na mjesta koja za to nisu predviđena.

**V. UKLANJANJE SNIJEGA I LEDA**

**Članak 41.**

Snijeg i led uklanjaju se s javnih površina te krovova zgrada uz javne površine.

**Članak 42.**

O uklanjanju snijega i leda s kolodvora, parkirališta, staza i nogostupa uz javne ustanove, tržnice i sličnih prostora brine pravna ili fizička osoba koja tim površinama upravlja ili ih koristi.

**Članak 43.**

O uklanjanju snijega i leda s pločnika uz stambene objekte te neizgrađene građevne parcele brinu vlasnici, odnosno korisnici stambenih i poslovnih prostorija i vlasnici građevnih parcela.

O uklanjanju snijega i leda s pločnika uz kioske i pokretne naprave brinu vlasnici, odnosno korisnici kioska i pokretnih naprava.

O uklanjanu snijega i leda s pločnika uz poslovne objekte brinu pravne ili fizičke osobe koje su vlasnici, odnosno korisnici poslovnog prostora u tim zgradama.

**Članak 44.**

Snijeg i led s krovova uz javno-prometne površine mora se ukloniti kad postoji mogućnost da se odroni i ugrozi sigurnost prolaznika.

O uklanjanju snijega i leda s krovova poslovnih objekata brinu pravne ili fizičke osobe koje su korisnici poslovnog prostora u tim zgradama.

**Članak 45.**

Vlasnici stambenih i poslovnih objekata koji se nalaze neposredno uz pločnik, dužni su na krovu zgrade postaviti snjegobran, kako bi se onemogućilo obrušavanje snijega i leda s krova na pločnik.

**Članak 46.**

Prometne površine mogu se, radi sprječavanja nastanka leda i radi sprječavanja klizanja, posipati odgovarajućim materijalom.

Kolnici, koji imaju javnu kanalizaciju odnosno koji su izrađeni od asfalta, betona ili kocke smiju se posipati s kamenim materijalom određene granulacije.

**VI. UKLANJANJE PROTUPRAVNO POSTAVLJENIH PREDMETA**

**Članak 47.**

U svrhu privremenog korištenja prometne ili zelene površine, nadležno upravno tijelo izdaje odobrenje za privremeno korištenje javne površine.

Nije dozvoljeno postavljanje bilo kakvog predmeta, objekta, strojeva ili uređaja na javnu površinu, odnosno zauzimanje javne površine bez odobrenja ili suprotno odobrenju upravnog tijela iz stavka 1. ovog članka.

Komunalni redar odredit će premještanje predmeta, objekata, strojeva ili naprava postavljenih suprotno odredbama stavka 2. ovog članka o trošku vlasnika ili korisnika predmeta, objekata, strojeva ili naprave.

**Članak 48.**

Za istovar, smještaj i utovar građevinskog materijala, podizanje skela, te popravke vanjskih dijelova zgrade i slične građevinske radove može se, u skladu s propisima o sigurnosti prometa, privremeno koristiti javna površina ili neizgrađeno građevinsko zemljište

Odobrenje za korištenje javnih površina iz stavka 1. ovog članka izdaje izvoditeljima odnosno investitorima radova nadležni upravni odjel, sukladno propisima o sigurnosti prometa.

Odobrenjem iz prethodne stavke odredit će se i uvjeti i način istovara te smještaj građevinskog materijala, mjere sigurnosti kao i drugi uvjeti što su važni za radove iz stavka 1. ovog članka.

O privremenom korištenju javne površine za istovar, utovar ili odlaganje građevinskog materijala mora se obavijestiti nadležni upravni odjel Općine Sikirevci najmanje 15 dana prije početka korištenja.

Komunalni redar naredit će uklanjanje materijala i predmeta koji je istovaren i smješten protivno odobrenju ili bez odobrenja.

**Članak 49.**

Kod izvođenja radova navedenih u članku 57. ove Odluke mora se osigurati da pločnik i kolnik budu prohodni.

Građevinski materijal mora stalno biti uredno složen i to tako da se ne sprječava otjecanje oborinske vode.

**Članak 50.**

Korisnik odobrenja za zauzimanje javno-prometne površine i druge površine za potrebe gradnje, dužan je najkasnije u roku od 24 dana po završetku radova obavijestiti komunalnog redara da mu javna površina više nije potrebna.

**Članak 51.**

Za izvođenje radova na krovovima, pročeljima i slično, mogu se privremeno koristiti dijelovi javnih površina.

Korisnik odobrenja dužan je poduzeti sve mjere sigurnosti kako se zdravlje i život prolaznika ne bi dovelo opasnosti.

**Članak 52.**

Za istovar drva, ugljena i slično kao i za piljenje cijepanje drva, treba prvenstveno upotrebljavati vlastiti dvorišni prostor.

U slučaju potrebe može se neophodno potrebni dio javne površine privremeno koristiti za istovar drva, ugljena i slično kao i za slaganje i piljenje ogrjevnog drva, ali tako da se ne ometa cestovni ili pješački promet.

Drva, ugljen i slično, moraju se ukloniti s javne površine najkasnije u roku od tjedan dana, a korištene javne površine moraju se odmah očistiti od piljevine i drugih otpadaka.

Za duži rok deponiranja dopuštenje može izdati komunalni redar Općine Sikirevci.

**Članak 53.**

Prekopi javnih površina mogu biti veliki (investicijski) i mali te prekopi radi hitnih intervencija.

Izvođenju radova na velikim prekopima može se pristupiti samo na temelju odobrenja za građenje, kada je takvo odobrenje potrebno, u smislu propisa o građenju te na temelju odobrenja za prekop javne površine.

**Članak 54.**

Mali prekopi mogu se izvoditi samo na temelju odobrenja za prekapanje, koje izdaje nadležni upravni odjel.

**Članak 55.**

Prekopi radi hitnih intervencija te prekopi koje izvode pravne osobe za distribuciju električne energije, plina, vode i slično, mogu se iznimno izvoditi bez prethodnog odobrenja, s tim da su dužni obavijestiti nadležni upravni odjel sljedećeg radnog dana.

**VII. SANITARNE KOMUNALNE MJERE UREĐENJA NASELJA**

**Članak 56.**

Na području Općine Sikirevci držanje domaćih životinja je dopušteno, sukladno posebnim propisima.

**Članak 57.**

Vlasnici septičkih jama dužni su ih redovito prazniti kako bi se spriječilo prelijevanje sadržaja jame u okoliš.

Otpadne vode iz kućanstva, poslovnih objekata, ustanova i slično, moraju se sakupljati u septičke jame ili u sustav odvodnje ako je izgrađen.

**VIII. MJERE ZA PROVEDBU KOMUNALNOG REDA**

**Članak 58.**

Nadzor nad provedbom ove Odluke provodi komunalni redar. Komunalni redar pri obavljanju poslova mora imati službenu iskaznicu.

**Članak 59.**

Komunalni redar ovlašten je:

* nadzirati primjenu ove Odluke,
* rješenjem narediti fizičkim i pravnim osobama radnje u svrhu održavanja komunalnog reda,
* zabraniti obavljanje radova koji se izvode bez odobrenja nadležnog upravnog tijela odnosno suprotno odobrenju,
* zabraniti upotrebu neispravnog komunalnog objekta, uređaja ili naprave, dok se ne uklone nedostaci,
* narediti uklanjanje predmeta, objekata ili uređaja koji su postavljeni bez odobrenja nadležnog upravnog tijela ili suprotno odobrenju,
* narediti vraćanje javne površine u prvobitno stanje,
* izreći opomenu,
* naplatiti novčanu kaznu na mjestu počinjenja prekršaja,
* izdati obvezan prekršajni nalog,
* pokrenuti prekršajni postupak,
* te poduzimati druge radnje i mjere za koje je ovlašten.

**Članak 60.**

Komunalni redari u obavljanju poslova iz svoje nadležnosti dužni su se pridržavati zakona, ove Odluke i drugih propisa.

Komunalni redari obavljaju poslove nadzora samostalno, u ime Općine Sikirevci, postupaju i donose akte u okviru ovlaštenja, određenih ovom Odlukom i drugim propisima.

Poduzimanje mjera za provođenje komunalnog reda smatra se hitnim i od javnog interesa za Općinu Sikirevci.

**Članak 61.**

Protiv rješenja komunalnog redara može se uložiti žalba u roku od 15 dana od dana primitka rješenja.

Žalba na rješenje uložena nadležnom tijelu ne odgađa izvršenje rješenja.

**Članak 62.**

Štetu učinjenu na javnoj površini, objektu i uređaju koji su na njoj ili su njen sastavni dio, počinitelj je dužan nadoknaditi Općini Sikirevci.

Ukoliko počinitelj štete ne plati naknadu za učinjenu štetu, naplata iste provest će se putem nadležnog suda.

Nadoknada štete može biti stvarna i paušalna.

Stvarna šteta naplaćuje se uvijek ako nastala šteta premašuje iznos od 1.000,00 kuna ili je za uklanjanje nastale štete bilo potrebno angažirati treću osobu.

Paušalna naknada štete naplaćuje se u slučaju ako se stvarna šteta ne bi mogla sa sigurnošću utvrditi, a postupak utvrđivanja štete vremenski duže traje, a prema neslužbenoj procjeni šteta ne premašuje iznos od 1.000,00 kuna.

**Članak 63.**

Fizičke osobe i odgovorne osobe u pravnim osobama dužni su komunalnom redaru omogućiti nesmetano obavljanje nadzora, osobito pristup do prostorija, objekata, naprava i uređaja koji su predmet nadzora, dati osobne podatke kao i pružiti druge potrebne informacije o predmetu uredovanja.

Ako komunalni redar u svom radu naiđe na otpor može zatražiti pomoć nadležne policijske uprave.

**IX. KAZNENE ODREDBE**

**Članak 64.**

Novčanom kaznom u iznosu od 500,00 do 2.000,00 kuna kaznit će se za prekršaj fizička osoba koja postupi suprotno odredbama ove Odluke.

Novčanom kaznom u iznosu od 500,00 do 10.000,00 kuna kaznit će se za prekršaj pravna osoba, (ovisno o kojoj vrsti prekršaja se radi), ako:

* uništava pročelja objekata te ne brine o izgledu fasade (članak 5. stavak 2.Odluke),
* ne održava zelene površine iz članka 7. Odluke,
* izlozi i slični objekti nisu uređeni, a oprema u istima je postavljena bez suglasnosti nadležnog upravnog odjela (članak 8. Odluke),
* se postavljaju reklame, reklamne ploče i dr. bez suglasnosti nadležnog upravnog odjela (članak 9.),
* postavi predmete iz članka 10. Odluke bez suglasnosti nadležnog upravnog odjela,
* postavi reklame, reklamne ploče na površinama uz javne prometnice koje smanjuju preglednost i ugrožavaju sigurnost, a za postavljanje istih nema odobrenje nadležnog upravnog odjela (članak 11. Odluke),
* ne istakne na zgradi u kojoj koristi poslovni prostor odgovarajući naziv ili ako je istaknuti naziv nečitljiv, neuredan i slično (članak 12. Odluke),
* ne ukloni naziv tvrtke u propisanom roku (članak 14. Odluke),
* ne održava redovito objekte, uređaje i opremu javne rasvjete te na njoj postavlja oglase, obavijesti, reklame i slično bez odobrenja nadležnog upravnog odjela (članak 16. Odluke),
* postavi plakate, oglase i slično, na mjestima koja nisu za tu svrhu predviđene te ako nema suglasnost nadležnog upravnog odjela (članak 17. Odluke),
* postavi naprave iz članka 18. Odluke bez odobrenja nadležnog upravnog odjela,
* ne održava javne prometne i zelene površine, uređaje i slično (članak 19. st. 1.Odluke),
* ne sanira kvar na komunalnim uređajima bez odgode (članak 19. stavak 2.Odluke),
* ne drži u urednom i ispravnom stanju natkrivena autobusna stajališta ili ne otkloni oštećenja (članak 20. Odluke),
* ne održava urednim i ispravnim dječja i športska igrališta (članak 21. Odluke),
* prodaje i izlaže poljoprivredne proizvode van tržnog prostora (članak 22.Odluke),
* na javnim površinama postavi pokretne naprave bez odobrenja nadležnog upravnog odjela (članak 23. Odluke),
* ne ukloni pokretnu napravu istekom roka na koji je odobreno postavljanje (članak 24. Odluke),
* postavi pokretnu napravu na način da otežava korištenje stambenih i dr. objekata ili u blizini križanja na način da svojim položajem smanjuje preglednost prometa (članak 25. Odluke),
* postavi pokretnu napravu na mjestima s posebnom namjenom (parkovi i sl.) i time narušava namjenu predmetne površine ili stvara nečistoću, suvišnu buku,ometanje u prometu (članak

26. Odluke),

* ne drži u urednom i ispravnom stanju pokretne naprave (članak 27.),
* pokretnu napravu koristi protivno izdanom odobrenju (članak 28.),
* na javne površine ispušta otpadne vode i gnojnice, spaljuje otpad u odvodnim kanalima, baca letke i slično (članak 30. Odluke),
* parkira i ostavlja vozila na javnim površinama te ostavlja vozila bez registarskih tablica, oštećena vozila i sl. (članak 31. Odluke),
* vozilom onečišćava javne površine (članak 32. Odluke),
* uništava, oštećuje ili onečišćava javne površine, objekte i uređaje na njima ili obavlja radove bez odobrenja nadležnog upravnog odjela (članak 33. Odluke),
* ne brine se za redovno i uredno održavanje zelene površine koju koristi (članak 34. Odluke),
* ne ukloni osušeno i bolesno stablo, suhe grane, grane koje bi svojim padom ugrozile sigurnost ljudi i objekata (članak 35. Odluke),
* vrši prekope zelenih površina bez ili protivno odobrenju nadležnog upravnog odjela (članak

36. Odluke),

* ne pridržava se odredbi članka 37. Odluke,
* vodi i dopusti kretanje pasa na javnim zelenim površinama i ne očisti svaku površinu od psećih fekalija koji njegov pas onečisti (članak 39. Odluke),
* ne uklanja snijeg i led s prometnih površina ili ispred stambenog i poslovnog prostora (članak 42. Odluke),
* ne ukloni snijeg i led s površina (čl. 43. Odluke),
* ne onemogući obrušavanje snijega i leda s krova na pločnik (članak 45. Odluke),
* ne posipa odgovarajućim materijalom prometne površine radi sprječavanja nastanka leda (članak 46. Odluke),
* postavlja bilo kakav predmet, objekt i uređaj na javnu površinu bez odobrenja ili suprotno odobrenju nadležnog upravnog odjela (članak 47. Odluke),
* privremeno koristi javnu površinu ili neizgrađeno građevinsko zemljište bez odobrenja ili protivno odobrenju nadležnog upravnog odjela (članak 48. Odluke),
* ne osigura prohodnost pločnika i kolnika pri izvođenju građevinskih radova (članak 49. Odluke),
* ne obavijesti komunalnog redara najkasnije u roku od 24 sata o prestanku korištenja javne površine (članak 50. Odluke),
* ne poduzme sve propisane i uobičajene mjere sigurnosti pri izvođenju radova na vanjskim dijelovima objekata (članak 51. Odluke),
* vrši istovar drva, ugljena i slično na način da ometa cestovni i pješački promet (članak 52. Odluke),
* izvodi prekope javnih površina bez odobrenja ili suprotno odobrenju nadležnog upravnog odjela (članak 53. Odluke),
* kod hitnih intervencija odmah ne obavijesti nadležni upravni odjel i ne zatraži izdavanje odobrenja (članak 55. Odluke),
* ne prazni septičke jame redovito i ako otpadne vode ne prikuplja u septičke jame (članak 57. Odluke),
* ne omogući komunalnom redaru nesmetano obavljanje dužnosti, pristup prostorijama, objektima, napravama i uređajima koji su predmet uredovanja ili ne pruži potrebne informacije (članak 59. Odluke)

**Članak 65.**

Roditelj ili skrbnik maloljetnika mlađeg od 14 godina koji počini prekršaj iz ove Odluke, kaznit će se novčanom kaznom predviđenom za tu vrstu prekršaja, ako je prekršaj počinjen zbog propuštene dužnosti skrbi o maloljetniku.

**X. PRIJELAZNE I ZAVRŠNE ODREDBE**

**Članak 66.**

Danom stupanja na snagu ove Odluke prestaje važiti Odluka o komunalnom redu (“Službeni vjesnik Brodsko – posavske županije” br. 14/18).

Ova Odluka objavit će se u „Službenom vjesniku Brodsko – posavske županije” i na web stranicama općine Sikirevci, a stupa na snagu danom donošenja.

**OPĆINSKO VIJEĆE**

**OPĆINE SIKIREVCI**

KLASA: 021-05/19-01/7

URBROJ: 2178/26-02-19-1

Sikirevci,31.srpanj 2019.

PREDSJEDNIK OPĆINSKOG VIJEĆA

Josip Matić